অর্থাৎ, যে পক্ষই উক্ত মামলায়14 গোলাম আযমের অপরাধের বিষয়গুলো উত্থাপন করুক না কেন, সে বিষয়গুলো কখনোই বাংলাদেশের কোনো ‘আদালতে’ পরীক্ষিত হয়নি। এবং, এই সব অপরাধের অভিযোগ যদি এমনকি সত্যও হতো, তারপরও নাগরিকত্ব মামলায় সে সবের কোনো প্রাসঙ্গিকতা নেই। এখানে ‘আদালত’ বলতে বুঝতে হবে সঠিক ধরনের ফৌজদারি আদালতকে, যার এই সব অপরাধসমূহ তদন্ত এবং দায় নিরূপণ করার মতো যথাযথ এখতিয়ার রয়েছে। সুপ্রিম কোর্ট সে অর্থে সঠিক আদালত (proper forum) নয়, কারণ উপরেই ব্যাখ্যা করেছি। এক্ষেত্রে উল্লেখ্য, আন্তর্জাতিক অপরাধ আদালতের (ICT) মতো আদালতই হল আইন অনুযায়ী সঠিক আদালত, যেখানে এখন গোলাম আযমের মামলাটি বিচারাধীন। গোলাম আযমের অপরাধের দায় এত বছর ছিল একটি “অমীমাংসিত প্রশ্ন”, কেবলমাত্র এখনই সেটি সঠিক আদালতের/ফোরামের সামনে, অর্থাৎ আন্তর্জাতিক অপরাধ আদালতে, চূড়ান্তভাবে নিষ্পত্তি হচ্ছে।